tartuNLP/wikipedia-smugri-20251201 huggingface dataset:
Betty Medsger

Betty Medsger (sündinud 1942 Johnstownis Pennsylvanias) on Ameerika Ühendriikide akadeemik, kirjanik ja uuriv ajakirjanik. Medsger on mitme raamatu autor, näiteks "The Burglary: The Discovery of J. Edgar Hoover's Secret FBI". Medsger osales 1971. aastal materjalide avaldamisel, mis osutasid FBI ulatuslikule kodanikuühenduste, mustanahaliste üliõpilaste ja aktivistide jälitamisele. Ta on endine San Francisco osariigi ülikooli ajakirjanduse osakonna juhataja ja emeriitprofessor.
Ajakirjanduslik tegevus.
Medsgeri ajakirjanduslik tegevus algas 1964. aastal väljaandes The Tribune-Democrat Johnstownis, hiljem Philadelphia väljaandes The Evening Bulletin. 1971. aastal oli ta reporter väljaandes The Washington Post.
FBI paljastamine.
FBI-sse sisse murdnud ja sealt dokumendid hankinud aktivistid saatsid 1971. aasta märtsis vastavad materjalid viiele inimesele: kolmele ajakirjanikule ja kahele kongressi liikmele. Medsger oli ainuke, kes materjalid avalikustas. The New York Timesi ja Los Angeles Timesi ajakirjanikud tagastasid need FBI-le, nagu ka senaatorid George McGovern ja Parren Mitchell. Need esimesed avalikustatud FBI dokumendid paljastasid enneolematu agentuuri luuramise üliõpilaste, õppejõudude, sõjavastaste ja kodanikuõiguse aktivistide, afroameeriklaste, nende organisatsioonide ning teiste ameeriklaste järele. 
Üks varastatud toimikutest paljastas FBI suurima saladuse, tegevused, millest enamik on ebaseaduslikud ja mida tuntakse nime all COINTELPRO (Counter Intelligence Programm, ee k vastuluureprogramm). Selle programmi raames sekkuti erinevatel viisidel Ameerika poliitiliste organisatsioonide tegevusse, kasutati valeinfot nende inimese maine rikkumiseks, kellele FBI direktor J. Edgar Hooverile ei meeldinud, vägivalla õhutamine üksikisikute ja organisatsioonide vahel, FBI agentide ja informaatorite vande all valetunnistuse andmine, mis viisid põhjendamatult süüdimõistva kohtuotsuseni ja vähemalt ühel juhul mõrva organiseerimiseni. Tänu toimikute avaldamisele hakati nõudma FBI direktori J. Edgar Hooveri ja tema FBI uurimist, tekkis esimest korda avalik arutelu luureagentuuride rollist demokraatias, jõuti järeldusele, et edaspidi tuleb sellised asutused, mis varem ei allunud ametlikule järelevalvele ega ajakirjanduslikule uurimisele, vastutusele võtta, kongressi mõlemad kojad viisid läbi kõigi luureagentuuride esimesed juurdlused ja asutasid alalised luurejärelevalvekomiteed. Paljastustele järgnenud ühe võimsaima reformi käigus täiendas kongress 1974. aastal teabevabaduse seadust, mistõttu said ajakirjanikud ja teadlased artiklite ja raamatute koostamisel kasutada agentuuride dokumente.
Akadeemiline ja ühiskondlik tegevus.
Medsger õpetas 17 aastat San Francisco ülikoolis ajakirjanduspraktikat ja -eetikat, lõpetades õpetamise 1994. aastal ning jätkas emeriitprofessorina. Ta on uurivate reporterite ja toimetajate ühenduse (IRE) asutajaliige ning olnud uuriva ajakirjanduse keskuse juhatuse liige.
Kishane Thompson

Kishane Thompson (sündinud 17. juulil 2001) on Jamaica sprinter.
Ta võitis 2024. aasta suveolümpiamängudel Pariisis 100 meetri jooksus ajaga 7,79 hõbemedali, kaotades olümpiavõitjaks tulnud Noah Lylesile viie tuhandiksekundiga.
2025. aasta maailmameistrivõistlustel Tokyos võitis Thompson 100 meetri jooksus koondisekaaslase Oblique Seville'i järel hõbemedali ajaga 7,82.
Simon Harris

Simon Harris (sündinud 17. oktoobril 1986) on Iirimaa poliitik, jaanuarist 2025 Tánaiste, välisminister ja kaitseminister. Ta oli 2024–2025 Iirimaa peaminister. Ta kuulub erakonda Fine Gael ja on selle juht. 2011. aastast kuulub ta parlamenti. Aastatel 2014–2016 oli ta riigiminister ja 2016. aastast minister.
Harris sündis Iirimaa idarannikul Greystonesis ning ta valiti 2009. aastal Wicklow' maakonnanõukokku. 2011. aastal valiti ta 24-aastaselt parlamenti, kus ta oli noorim liige. 2011. aastal nimetati ta Rahandusministeeriumi riigiministriks. 2016. aastal moodustati Fine Gaeli vähemusvalitsus, kus ta oli terviseminister. 2020. aastal moodustati koalitsioonivalitsus, kus ta oli kõrgharidusminister. Detsembrist 2022 juunini 2023 oli ta Helen McEntee emaduspuhkuse ajal ka justiitsminister.
Märtsis 2024 astus peaminister Leo Varadkar tagasi ning Harrisest sai Fine Gaeli ainus esimehekandidaat. 9. aprillil 2024 sai ta 37-aastaselt peaministriks ja oli riigi ajaloo noorim peaminister. Teda on sotsiaalmeedia tõttu hüütud TikToki "taoiseach"'iks.
Leedu maanteemuuseum

Leedu maanteemuuseum on Leedus Vievis asuv muuseum, kus eksponeeritakse tee- ja teedeehituse ajalugu. See asutati 1995. aastal, et luua ruum, kus külastajad saaksid tutvuda teede ajaloo ja aastate jooksul kogutud teehoiu eksponaatidega. Muuseum kuulub riigiettevõttele Kelių priežiūra ja Leedu Vabariigi transpordi- ja kommunikatsiooniministeeriumile. 
Ajalugu.
Pärast riigi taasiseseisvumist ja Leedu maanteedirektoraadi loomist avati 19. oktoobril 1995 Leedu maanteemuuseum. Muuseumi esimene direktor oli Juozas Stepankevičius, kes oli varem töötanud Vievis maanteeameti juhatajana.
Ekspositsioon.
Muuseumi ligi 30 tegutsemisaasta jooksul on näitust pidevalt uute eksponaatidega laiendatud ja nüüdseks on see hoone kahel korrusel. Raskete teede ehitus- ja hooldustehnika on eksponeeritud ka eraldi ehitatud angaaris ja välisnäitusel. Praegu on muuseumis üle 8000 eksponaadi.
Muuseumis on välja pandud vanad Leedu kaardid, fotoalbumid, esimesed tee-ehitust käsitlevad raamatud ja ajakirjad. Näha saab sildade, viaduktide, bussipeatuste ja mitmesuguste muude rajatiste makette, vanimaid tee-ehitus- ja hooldusvahendeid ning teeviitasid. Samuti on eksponeeritud sõjaeelset ja -järgset tee-ehitus- ja hooldustehnikat.
Üks muuseumi ainulaadne eksponaat on 1854. aastal Saksamaal valmistatud hobuveduriga bituumenikatel. Pikka aega oli katel unustatud, kuni see leiti vanadest teetööliste ruumidest. On vähemalt mitu versiooni, kuidas see eksponaat nii palju aastaid avastamata jäi. 
Muu teave.
Maanteemuuseumis on eksponaadid, millest mõned on väga haruldased või ainulaadsed. Need jutustavad Leedu teetööliste lugu viimase 100 aasta jooksul. Paljud eksponaadid on annetatud teetööliste endi poolt, mis näitab külastajatele mitte ainult teetööde ajalugu, vaid ka nende endi ajalugu.
Maanteemuuseumi külastavad sageli ümbruskonna linnade elanikud, külastajad välismaalt ja rühmad kogu Leedust. Muuseumis korraldatakse giidiga ekskursioone, et tutvuda eksponaatide ajalooga.
2015. aastal ilmus muuseumi 20. aastapäeva puhul raamat "Leedu maanteemuuseum". Raamat käsitleb ja illustreerib muuseumi ajalugu, mineviku ja praeguseid eksponaate.
Maanteemuuseum on ka Leedu Muuseumiühingu liige.
Toplitzi järv

Toplitzi järv (saksa keeles Toplitzsee) on järv Austria Alpides, 98 km Salzburgi linnast Austria lääneosas. See asub Salzkammerguti metsade vahel Totes Gebirge mägedes. Toplitzi järvevees ei ole sügavamal kui 20 meetri hapnikku ning kalad suudavad seal ellu jääda kuni 18 meetri sügavusel. Bakterid ja ussikesed elavad soolases järvevees ka sügavamal kui 20 meetrit.
Aastatel 1943–1944 oli Toplitzi järve kaldal Natsi-Saksamaa uurimisjaam, kus teadlased lõhkasid erinevatel sügavustel kuni 4000-kiloseid pomme. Väidetavalt visati järve üle 100 miljoni £ võltsitud kupüüre pärast ebaõnnestunud operatsiooni Bernhard.
Aastal 1959 tõid uurijad järvest välja üle 700 miljoni £ võltsitud rahatähti, mida Adolf Hitleri režiim tahtis kasutada Suurbritannia majanduse destabiliseerimiseks. Levivad legendid, et järve põhjas on veel natside varandust. Poolel veesügavusel ulbivad palgid ning nende alla on sukelduda peaaegu võimatu. Üks 1959. aasta ekspeditsiooni osalistest väitis, et nägi nende all lennukit.
Järve juurde viib jalgrada, ning läänekaldal tegutseb restoran Fischerhütte.
Tendra säär

Tendra säär ("Тендрівська Коса", "Тендра" või "Ахіллів біг") on säär Ukraina Hersoni oblastis.
Arnold Palmer

Arnold Daniel Palmer (10. september 1929 – 25. september 2016), hüüdnimega The King ('kuningas'), oli Ameerika Ühendriikide golfimängija, keda peetakse üheks ajaloo paremaks ja karismaatilisemaks golfimängijaks. Ta võitis alates 1955. aastast mitmeid PGA Toure ning tänapäevase nimega PGA Tour Championseid. Palmerit peetakse 1950. aastatel alanud televisiooniajastu esimeseks golfistaariks.
Palmeri tagasihoidlik taust aitas varem kõrgklassi spordialana tuntud golfi lihtrahva seas populariseerida. 1960. aastatel olid Palmer, Jack Nicklaus ja Gary Player golfi "suur kolmik", kes muutsid spordiala üle maailma populaarseks.
Tema karjäär kestis enam kui kuus kümnendit, aastatel 1955–1973 võitis ta 62 PGA Touri ning ta on seega Sam Sneadi, Tiger Woodsi, Jack Nicklausi ja Ben Hogani järel võitude arvult ajaloo viies golfimängija. Palmer võitis seitse golfi suurturniiri ning domineeris aastatel 1958–1964. 
1998. aastal pälvis ta PGA Touri elutööauhinna ning 1974. aastal oli ta üks 13 esimesest golfi kuuluste halli algsest liikmest.
United States Bullion Depository

United States Bullion Depository (inglise keelest Ameerika Ühendriikide Väärismetallivaramu; tuntud kui Fort Knox) on kindlustatud varahoidla Ameerika Ühendriikide armee Fort Knoxi baasi kõrval Kentucky osariigis Ameerika Ühendriikides. Asutust haldab Ameerika Ühendriikide Rahandusministeerium. Seal hoiustatakse suurt osa Ameerika Ühendriikide kullareservist ning muid Ameerika Ühendriikide valitsusele kuuluvaid väärisesemeid. Seal on ligi 4580 tonni kulda, mis on üle poole Ameerika Ühendriikide varudest. Varamut kaitseb Ameerika Ühendriikide Mündikoja Politsei.
Rahandusministeerium ehitas varamu 1936. aastal sõjaväelt saadud maale. Sinna viidi kuld New Yorgist ja Philadelphiast, kuna selle hoiustamist sisemaal nähti võimaliku rünnaku eest paremini kaitstuna. Esimene laadung jõudis lattu 1937. aasta esimeses pooles. Teine laadung viidi 1941. aastal. Ameerika Ühendriikide Postiteenistus tõi lattu ligi 12 960 tonni kullakange, mis oli peaaegu kaks kolmandikku tollasest reservist.
Teise maailmasõja ajal viidi Fort Knoxi Ameerika Ühendriikide põhiseaduse originaaldokument, Ameerika Ühendriikide iseseisvusdeklaratsioon, Konföderatsiooni leping, Abraham Lincolni teine ametikõne, Abraham Lincolni Gettysburgi kõne mustand, Gutenbergi piibel ja "Magna Carta" koopia. Pärast sõda hoiustati seal Ungari Püha krooni ning oopiumit ja morfiini. Tänapäeval on seal kümme 1933 double eagle kuldmünti, 1974. aasta alumiiniumpenn ja 12 Sacagawea dollarit, mis käisid 1999. aastal missiooni STS-93 raames kosmosesüstik Columbia pardal kosmoses.
Fort Knox on turvatud asutus, mida ümbritseb lõiketraadiga aed. Kogu ala on kaetud valvekaamerate ja -mikrofonidega. Maa-alune hoidla on valmistatud terasest ja betoonist. Salve uks on 53 cm paksune ning kaalub 18 tonni. Asutusse külastajaid ei lubata. Ameerika Ühendriikides on levinud väljend "turvaline kui Fort Knox".
Smith &amp; Wesson Model 22

Smith &amp; Wesson Model 22 on kuuelasuline kahekäiguline suure raamiga Ameerika Ühendriikide revolver, mis kasutab padrunit .45 ACP. See on esimeses maailmasõjas kasutatud revolvri M1917 tsiviilmudel.
Colt Police Positive

Colt Police Positive on väikse raamiga kahekäiguline Ameerika Ühendriikide revolver. Sellel on kuuelasuline silinder ning kasutab kas laskemoona .22, .32 või .38. See on konstrueeritud politseis kasutamiseks. Colt's Manufacturing Company tõi selle relva turule 1905. aastal.
Junkanoo

Junkanoo on festival, mis sai alguse Briti Ameerika kolooniates orjusajal. Enim tähistatakse seda Jamaical, Bahamal ja Belize'is, aga ka Põhja-Carolinas ja Miamis. Tänapäeval tähistatakse ja nimetatakse seda festivali piirkonniti erinevalt, ühised tunnusjooned on maskeraad, trummid, tants ja paraadid või rongkäigud.
Paljudes kohtades, sealhulgas Jamaical, tähistatakse "junkanoo"'d jõulunädalal. Nimetus "junkanoo" on pärit Bahamalt, kus see traditsioon ulatub 18. sajandisse. Miamis peavad Kariibi mere saartelt pärit mustanahalised "junkanoo" rongkäike tavaliselt juunis, Key Westil oktoobris.
Avro Vulcan

Avro Vulcan (aastast 1963 Hawker Siddeley Vulcan) on Suurbritannia reaktiivpommitaja. Sellel pole sabatiiba, on deltatiib ning suur lennukõrgus. Suurbritannia kuninglik õhuvägi (RAF) kasutas Vulcanit aastatel 1956–1984. Lennuki konstrueeris ettevõte A.V. Roe and Company (Avro). Kolmest V-pommitaja mudelist oli Vulcan kõige kõrgtehnoloogilisem ning seega riskantne valik. Deltatiiva katsetamiseks konstrueeriti enne Vulcanit eksperimentaalne Avro 707.
Vulcan B.1 jõudis õhujõudude teenistusse 1956. aastal, B.2 1960. aastal. Uuel mudelil oli võimsam mootor, suurem tiib, parendatud elektrisüsteem ja elektrooniliste vastumeetmete seadmed. Paljud konstrueeriti kasutama raketti Blue Steel. V-pommitajate seeria osana oli Vulcan külma sõja ajal Briti tuumaheidutuse tugitala. Kuigi Vulcanid kandsid peamiselt tuumarakette, kasutati neid ka tavarelvastusega. Näiteks Argentina vastu peetud Falklandi sõja ajal leidsid Vulcanid operatsiooni Black Buck raames kasutust.
Vulcanil ei olnud kaitserelvi ning see toetus kiirusele ja kõrgusele. Elektroonilised vastumeetmed võeti kasutusse 1960. aastatel, kümnendi keskel hakati Vulcaneid kasutama madalamal. 1970. aastate keskel ehitati üheksa lennukit ümber mereradariluuremissioonideks. Viimastel teenistusaastatel konstrueeriti Vulcanid ümber, et võimaldada õhus tankimist.
Pärast teenistusest eemaldamist jäeti sõidukorras lennuk B.2 XH558 (The Spirit of Great Britain) õhusõidukite näituste tarbeks ning kaks lennukit demosõitudeks. XH558 tegi viimase lennu oktoobris 2015.
Otto Theodor von Manteuffel

Otto Theodor Freiherr von Manteuffel (3. veebruar 1805 – 26. november 1882) oli Preisimaa konservatiivne poliitik. Ta oli aastatel 1850–1858 Preisimaa ministerpresident (peaminister) ja välisminister.
Thea LaFond

Thea Noeliva LaFond (sündinud 5. aprillil 1994 Roseaus) on Dominica kolmikhüppaja, olümpiavõitja.
Ta osales 2016. aasta suveolümpiamängudel Rio de Janeiros ja sai kvalifikatsioonis 37. koha.
2021. aastal toimunud suveolümpiamängudel Tokyos pääses ta finaali ja sai 12. koha.
2022. aasta sisemaailmameistrivõistlustel Belgradis oli LaFond tulemusega 14.53 neljas. Sama aasta maailmameistrivõistlustel Eugene'is hüppas ta 14.56 ja sai viienda koha.
2023. aasta maailmameistrivõistlustel Budapestis püstitas ta Dominica rekordi 14.90 ja sai 5. koha, kaotades pronksmedali võitnud Leyanis Pérezele vaid 6 sentimeetriga.
2024. aasta sisemaailmameistrivõistlustel Glasgow's võitis LaFond Dominica rekordiga 15.01 kuldmedali. 2024. aasta olümpiamängudel Pariisis tuli ta rahvusrekordiga 15.02 olümpiavõitjaks. Sellega sai temast esimene Dominica sportlane, kes võitnud olümpiamängudel medali.
Isiklikku.
LaFond on abielus oma treeneri Aaron Gadsoniga.
Ama (sukelduja)

"Ama"ʾd (jaapani keeles 海女, "merenaine") on jaapani sukeldujad, kes lähevad vee alla kas pärlite või mereandide järele. Valdav enamus "ama"ʾdest on naised.
Wallis WA-116 Agile

Wallis WA-116 Agile on Suurbritannia autožiiro, mille konstrueeris 1960. aastate alguses õhuväe eruohvitser Ken Wallis. 
Õhusõidukist toodeti mitut mudelit, kusjuures mudeliga Little Nellie lendas James Bond filmis "Elad vaid kaks korda" (1967). Little Nellie ja veel 16 Wallise autožiirot on Wallise muuseumis Bartonis Cambridgeshire'is Inglismaal.
Godiva

Godiva (vanainglise keeles Godifa; surm vahemikus 1066 kuni 1086) oli Inglise anglosaksi aadlik. Tema elu on üsna hästi dokumenteeritud, ta oli krahv Leofrici naine ning on mitme kiriku ja kloostri kaitsepühak.
Tema kohta levib vähemalt 13. sajandist legend, et ta ratsutas alasti, katteks vaid pikad juuksed, mööda Coventry linnatänavaid, et avaldada meelt maksutõusude vastu, mille tema abikaasa Leofric oli sisse viinud. Hiljem on loole lisandunud Thomase-nimeline mees, kes tema vaatamisest kas pimedaks jäi või suri.
Vomitorium

Vomitorium on tunnel või käik istmeridade all või taga (amfi)teatris või staadionil, mille kaudu suured rahvamassid saavad pärast sündmuse lõppu kiiresti väljuda. See võib olla mõeldud ka näitlejatele lavale tulemiseks või sealt lahkumiseks. Termin tuleneb ladinakeelsest sõnast ""vomō", "vomere"" ehk "sülitama". "Vomitorium"'id olid juba Vana-Roomas mõeldud amfiteatritest ja staadionitelt väljumiseks.
Friedrich von Gentz

Friedrich von Gentz (2. mai 1764 Breslau – 9. juuni 1832 Viin) oli Preisimaa ja Austria diplomaat ja kirjanik. Ta oli koos Austria riigikantsler Klemens von Metternichiga üks Viini kongressi põhilistest korraldajatest.
Punav lodupoorik

Punav lodupoorik ("Physisporinus sanguinolentus") on klassi "Agaricomycetes" kuuluv torikulaadne seen.
Seen kasvab tavaliselt üleujutusest ligunenud leht- aga ka okaspuude lamatüvede alakülgedel ning muutub mõne aja pärast katsumist punaseks, hiljem pruuniks. Sarnane klaasjas lodupoorik ei muutu punaseks, vaid kohe pruuniks.
Seen on sage Alam-Pedja üleujutatavatel jõekallastel sanglepa lamatüvedel.
Briti kampaania Läänemerel (1918–1919)

Briti kampaania Läänemerel (koodnimi operatsioon Red Trek) oli osa liitlaste sekkumisest Venemaa kodusõtta. See aitas kaasa Eesti ja Läti iseseisvuse säilitamisele. Suurbritannia põhieesmärk oli saavutada valgete kontroll Petrogradi üle, kuid see ei õnnestunud.
San Marino põhiseadus

San Marino Vabariigi põhiseadus on San Marino põhiseadus. See koosneb mitmest aktist, millest märkimisväärseimad on 1600. aasta seadus ning 1974. aasta kodanikuõiguste deklaratsioon, mida muudeti 2002. aastal. San Marino põhiseadus on saanud mõjutusi "Corpus iuris civilis"ʻest ja Rooma õigusest. See on maailma vanim põhiseadus kui mitte arvestada 1215. aasta "Magna Cartat".
6174

6174 ehk Kaprekari konstant on India matemaatiku D. R. Kaprekari avastatud konstant.
See on tuntud järgneva seaduspära tõttu:
Kaprekari rutiini läbi tehes jõuab alati maksimaalselt seitsme korraga arvuni 6174. Näiteks võttes arvu 1459:
Thiago Motta

Thiago Motta (sündinud 18. augustil 1982) on Brasiilia ja Itaalia jalgpallitreener ja endine jalgpallur. Ta juhendab aastast 2024 Itaalia kõrgliiga klubi Torino Juventus.
Motta oli kaitsev poolkaitsja ning veetis oma karjääri algusaastad Hispaania kõrgliiga meeskonnas FC Barcelona, kus ta oli tihti vigastatud. Ta mängis kaks ja pool hooaega Itaalias Milano Interis ning liitus jaanuaris 2012 Prantsusmaa kõrgliiga klubiga Paris Saint-Germain. Motta võitis karjääri jooksul 27 suuremat karikat. Lühikest aega mängis ta ka Hispaanias Madridi Atleticos ja Itaalias Genoas.
Ta sündis itaalia päritolu perekonnas ning kasvas üles Brasiilias. Tal on nii Itaalia kui Brasiilia kodakondsus. Aastal 2003 osales ta Brasiilia jalgpallikoondise koosseisus kahes kohtumises, Itaalia koondises tegi ta debüüdi aastal 2011 ning mängis 30 mängu ja lõi ühe värava. Ta kuulus Itaalia koosseisu 2014. aasta maailmameistrivõistlustel ning kahtedel Euroopa meistrivõistlustel. Itaaliaga sai ta 2012. aasta Euroopa meistrivõistlustel hõbemedali.
Li Shangfu

Li Shangfu (hiina keeles 李尚福, "pinyin"'is "Lǐ Shàngfú"; sündinud veebruaris 1958) on Hiina aerokosmoseinsener ja endine sõjaväelane. Ta oli märtsist oktoobrini 2023 Hiina kaitseminister ja Riiginõukogu liige. Juunis 2024 võeti talt ära kindrali auaste ning ta visati Kommunistlikust Parteist välja, kuna järelevalvemenetluse käigus leiti muuhulgas tõendeid korruptsioonist.
Li liitus Rahvavabastusarmeega 1982. aastal ning asus tehnikuna tööle Xichangi kosmosekeskuses. Ta töötas Xichangis 31 aastat, millest 10 oli ta keskuse juhataja. Aastatel 2014–2016 töötas ta Rahvavabastusarmee Üldrelvastusosakonna asedirektorina ning 2017–2022 Sõjalise Keskkomisjoni Varustusarendusosakonna juhina. Ta ülendati kindraliks juulis 2019 ning nimetati Sõjalise Keskkomisjoni liikmeks oktoobris 2022. Märtsis 2023 sai List kaitseminister ja Riiginõukogu liige.
Ta kadus avalikkuse eest augustis 2023 ning vallandati 24. oktoobril 2023. Ta on Hiina lühima ametiajaga kaitseminister ning esimene kaitseminister, kellel on Rahvavabastusarmee Strateegiliste Tugijõudude taust. Juunis 2024 visati ta komparteist välja, talt võeti ära kindrali auaste ja tema korruptsioonisüüdistust hakkas menetlema sõjaväekohus.
Reed College

Reed College on eraõiguslik kolledž Portlandis Oregonis Ameerika Ühendriikides. Reed avati 1908. aastal. Selle üliõpilasküla asub Eastmorelandi linnaosas. Peahoone on tuudor-uusgooti stiilis. Riigis on vaid kolm kolledžit, mille lõpetanutest suurem hulk jõuavad doktorikraadini (California Tehnoloogiainstituut, Harvey Mudd College ja Swarthmore College).
Ere tardnahkis

Ere tardnahkis ("Phlebia subochracea") on kandseente hulka kuuluv seeneliik.
Seen on muuhulgas levinud Alam-Pedja jõekallastel lehtpuude lamatüvedel.
College of the Holy Cross

College of the Holy Cross (inglise keelest Püha Risti Kolledž) on eraõiguslik jesuiitlik kolledž Worcesteri linnas Massachusettsi osariigis Ameerika Ühendriikides. Kooli avasid 1843. aastal Jeesuse Seltsi egiidi all Benedict Joseph Fenwick ja Thomas F. Mulledy. Holy Cross oli Uus-Inglismaa esimene katoliiklik kõrgkool ning on üks kogu riigi vanemaid katoliiklikke kõrgkoole.
Holy Cross pakub nelja aasta pikkust esimese astme kõrgharidust, mida omandab umbes 3000 üliõpilast. Valikus on 64 õppekava, peaeriala saab valida vabade kunstide seast. Peahoone asub künkal vaatega Blackstone'i jõele ja Worchesteri linnale, üliõpilasküla on Bostoni linnast umbes 70 km kaugusel läänes.
Üliõpilased võetakse vastu valikuliselt, 2023. aastal võeti vastu 21% kandidaatidest. Holy Crossil on kogu riigi vabade kunstide kolledžite seas üks suurematest toetusfondidest ning see kuulub nimekirja "The Hidden Ivies". Aastal 1986 liitus Holy Cross ülikoolide spordiliigaga Patriot League, kus nime Holy Cross Crusaders ("Püha Risti Ristisõdijad") all võisteldakse NCAA Division I-s.
National Honor Society

National Honor Society (NHS) on üks Ameerika Ühendriikide vanematest, suurematest ja enimtunnustatud õpilasühendustest. Sellel on 1,4 miljonit liiget. NHS-i eesmärk on populariseerida haridust, tunnustada silmapaistvaid õpilasi, edendada juhtimisosksui ja harida keskkooliõpilasi.
NHS-i liikmeks võetakse koolide teadusnõukogude kaudu ning arvesse võetakse NHS-i nelja alusväärtust: haritus, iseloomukus, liidrilikkus ja teenistuslikkus. Liikmetel on kohustus neid väärtusi edasi kanda.
Robert Evans

Robert Evans (sünninimega Robert J. Shapera; 29. juuni 1930 – 26. oktoober 2019) oli Ameerika Ühendriikide filmiprodutsent. Tema filmide hulka kuuluvad "Rosemary laps" (ingliskeelne originaalpealkiri "Rosemary's Baby", 1968), "Armastuse lugu" ("Love Story", 1970), "Ristiisa" ("The Godfather", 1972) ja "Chinatown".
Evansi karjäär sai alguse, kui ta asutas koos vennaga naisterõivaste äri, mis osutus edukaks. 1956. aastal kohtus ta ärireisil juhuslikult näitleja Norma Sheareriga, kes arvas, et Evans sobiks filmis "Man of a Thousand Faces" mängima tema lahkunud abikaasat Irving Thalbergi. Sellega algas Evansi lühike näitlejakarjäär. 1962. aastal hakkas ta filmiprodutsendiks, kasutades rõivaärist teenitud raha. 
1967. aastal sai Evansist Paramount Picturesi juht, sellel ametikohal olles õnnestus tal raha suunata mitme edukaks osutunud filmi tegemisse. 1974. aastal lahkus ta Paramountist ning hakkas iseseisvalt filme produtseerima. 1980. aastal sai tema karjäär tagasilöögi, kui ta tunnistas end süüdi kokaiiniäris ning järgneva 12 aasta jooksul produtseeris ta vaid kaks filmi, millest mõlemad ebaõnnestusid: "Cotton Club" (1984) ja "Chinatowni" järg "The Two Jakes" (1990). 1993. aastal naasis ta aktiivse produtsenditöö juurde ning tema filmide seas oli nii ebaõnnestumisi (nt "Jade" (1995)) kui ka hitte (nt "Kuidas 10 päevaga kutist lahti saada" (2003)).
Pace'i Ülikool

Pace'i Ülikool (inglise keeles "Pace University") on eraülikool New Yorgi osariigis Ameerika Ühendriikides. Sellel on kolm õppekohta: New Yorgi linn, Pleasantville ja White Plains. Ülikooli avasid 1906. aastal ettevõtluskõrgkoolina vennad Homer Pace ja Charles Pace. Pace'i ülikoolis õppis 2021. aasta sügisel kolmel õppetasemel 13 000 üliõpilast.
Pace'i Ülikoolis on seitse teaduskonda ja ligi 100 peaerialavalikut. Actors Studio Draamakoolis saab õppida magistritasemel näitlemist ning seal lindistatakse saadet "Inside the Actors Studio". Ülikoolil on Yonekersis naisõiguskeskus, ettevõtlusküla ja keskkooliosa (Pace'i Keskkool).
Pace alustas tegevust New Yorgis New York Tribune Buildingus, hiljem laieneti Pace'i Instituudi nime all mitmesse muusse linna. Kahekümnedatel avati õppehooneid ka väljaspool New Yorki. Aastal 1951 osteti aadressil 41 Park Row esimene oma hoone ning 1963 avati Westchesteri üliõpilasküla. Pace'i suurim hoone aadressil 1 Pace Plaza avati 1969. aastal. Neli aastati hiljem sai asutusest ülikool.
Betsy Ross

"Mitte segi ajada Betty Rossiga."
Elizabeth Griscom Ross (sünninimega Griscom; tuntud ka teise ja kolmanda abielu perekonnanimede Ashburn ja Claypoole kaudu; 1. jaanuar 1752 – 30. jaanuar 1836) oli Ameerika Ühendriikide polsterdaja, kelle sugulased väitsid 1870. aastal, et tema valmistas teise ametliku Ameerika Ühendriikide lipu (nn Betsy Rossi lipp). 
Ajaloolased peavad seda lugu müüdiks, kuid Rossi järeltulijate väitel külastas Ameerika Ühendriikide kontinentaalarmee juht kindral George Washington koos kahe kongressikomitee liikmega (Robert Morris ja George Ross) teda 1776. aastal. Betsy Ross veenis väidetavalt Washingtoni muutma lipu kujundust nii, et tähed ei oleks mitte kuus-, vaid viisnurksed, kuna nii on neid lihtsam ja kiirem lõigata. Selle juhtumi kohta puuduvad tõendid ning esimest korda hakkas see levima alles 1870. aastatel ehk sajand hiljem Betsy Rossi lapselapse kaudu.
Betsy Ross siiski tegeles lipuvalmistamisega. Ross õmbles Ameerika revolutsiooni ajal lippe Pennsylvania mereväele. Pärast revolutsiooni valmistas ta 1811. aastal üle 50 lipu Schuylkilli jõel tegutsevatele vägedele.
Lorasepaam

Lorasepaam (Eestis müügiluba kaubamärkidel Lorans ja Temelor) on bensodiasepiinide rühma kuuluv ravim, mida kasutatakse ärevuse, unehäirete ja epilepsiahoogude raviks. See toimib kesknärvisüsteemile rahustava ja lõõgastava mõjuga, mõjutades γ-aminovõihappe neurotransmitterit. Lorasepaam on kliinilises kasutuses alates 1970. aastatest ja see on kättesaadav tablettide, süstitavate lahuste ja lahustite kujul. Ravimil võib esineda kõrvaltoimeid, nagu unisus, pearinglus, koordinatsiooni- ja mäluhäired, mistõttu tuleb seda kasutada ettevaatusega, eriti pikaajalisel kasutamisel. Lorasepaam võib samuti põhjustada sõltuvust ja võõrutusreaktsioone, mistõttu ravi tuleb hoolikalt jälgida ja järk-järgult lõpetada. Ravimit määratakse täiskasvanutele ja eakatele, see ei ole soovitatav lastele ja noorukitele. Lorasepaam kuulub narkootiliste ja psühhotroopsete ravimite nimekirja.
Nyack (New York)

Nyack (["najak"]) on küla, millest enamus kuulub Orangetowni linna koosseisu Rocklandi maakonnas New Yorgi osariigis Ameerika Ühendriikides ja väike osa Clarkstowni linna koosseisu. Külas elas 2020. aasta rahvaloenduse andmetel 7265 inimest. 
Nyack on sisuliselt New Yorgi eeslinn, asub Manhattani piirist 24 km põhjas Hudsoni jõe läänekaldal. Nyack piirneb lõunas Lõuna-Nyackiga, läänes Kesk-Nyackiga, põhjas Ülem-Nyackiga ning loodes Valley Cottage'iga.
Aleksei Hotin

Aleksei Jurjevitš Hotin ("Алексе́й Ю́рьевич Хо́тин"; sündinud 21. mail 1974 Minskis Valgevene NSV-s) on Venemaa ettevõtja, finantsasutuste, kinnisvara ning nafta- ja gaasiettevõtete aktsiate omanik. 2016. aastal oli ta ajakirja "Forbes" järgi Venemaa rikkaimate inimeste edetabelis 900 miljoni dollariga 95. kohal.
Elulugu.
1991. aastal lõpetas Minski suvorovlaste sõjakooli ja 1997. aastal G. V. Plehhanovi nimelise Venemaa Majandusülikooli. Alates 1996. aastast on ta juhtinud mitmeid tööstusettevõtteid, mis toodavad sõjavarustust, keemilisi tooraineid, tarbekaupu ja toiduaineid. Aastatel 2001–2003 oli ta Moskva keemiakomplekside organisatsioonide assotsiatsiooni asepresident. Ajakirja "Forbes" andmetel ostis ta 2010. aastatel vähemalt 10 naftafirmat, mis tootsid 2016. aastal umbes 2,5 miljonit tonni naftat. 2015. aastal ostis ta Moskvas Punase väljaku kõrval asuva hiigelsuure hotell "Moskva" kompleksi. Ajalehe ""Vedomosti" uurimuse kohaselt aitasid tema äriedule kaasa sidemed Venemaa valitsuse kõrgeimal tasandil.
Kohtuprotsess.
Talle kuulus Küprose-Šveitsi ettevõtte "Radamant Financial" kaudu enam, kui pool "Jugra" pangast. 2017. aastal tühistas Venemaa keskpank "Jugra" panga tegevusloa. Hiljem teatas hoiuste tagamise amet, et 98% (umbes 240 miljardit rubla) kõigist panga väljastatud laenudest kasutati selle omaniku Hotini äritegevuse rahastamiseks kinnisvara ja naftatootmise valdkonnas. Kohe pärast tühistamist lõpetasid ärimehega seotud laenuvõtjad oma laenude maksmise ja selle tulemusena oli 2019. aasta aprilli seisuga 99,9% kõigist pangale kuuluvatest võlgadest tasumata.
19. aprillil 2019 pidasid FSB ja Venemaa siseministeeriumi ohvitserid ta kinni kriminaaljuurdluse raames, mis käsitles "Jugra"" pangast 7,5 miljardi rubla vargust. Moskva Zamoskvoretski kohus rahuldas 2023. aasta mais peaprokuratuuri nõude nõuda Hotinilt tagasi 192,1 miljardit rubla ning arestis riigi kasuks ka tema kontrollitavate struktuuride poolt 2013. aastal asutatud Rus-Oili ettevõtete grupi aktsiad. 4. märtsil 2024 mõistis Moskva Zamoskvoretski kohus ta 23,5 miljardi rubla varguses süüdi ja mõistis karistuseks üheksa aastat vangistust üldrežiimiga koloonias.
Ramlösa

Ramlösa on Rootsi gaseeritud mineraalveemark, mis on pärit Ramlösa Hälsobrunnist Helsingborgi lõunaosas. Brändi ajalugu ulatub aastasse 1707, mil Johan Jacob Döbelius avas seal lähedal mineraalspaa.
Ramlösa on Põhja-Euroopa maades levinud mineraalvesi ning seda peetakse kõrgkvaliteetseks. Seda eksporditakse ka mh Ameerika Ühendriikidesse, Lähis-Itta, Aasiasse, Austraaliasse ja Uus-Meremaale. Tänapäeval kuulub Ramlösa sajaprotsendiliselt Taani ettevõttele Carlsberg Group.
Ramlösa reklaamidele on peale lugenud näitleja Stellan Skarsgård.
Sündinud 1967

Sellel leheküljel on loetletud 1967. aastal sündinud tuntud inimesi.
Paul Castellano

Constantino Paul Castellano (26. juuni 1915 New York – 16. detsember 1985 New York) oli Ameerika Ühendriikide maffiaboss, kes oli pärast Carlo Gambinot New Yorgi Gambino perekonna pealik. Ta juhtis seda organisatsiooni 1976. aastast kuni oma mõrvani aastal 1985.
Raguu

Raguu (itaalia keeles "ragù") on Itaalia soust, kergelt praetud ja hautatud liha-, kala- või köögiviljatükid tugevasti maitsestatud kastmes. Raguud kasutatakse tavaliselt pasta peal. Kõige levinum on Bolognese kaste hakitud veiselihaga. Peale selle on olemas näiteks Napoli raguu sea-, veiseliha või Itaalia vorstiga, Bari raguu vahel ka hobuselihaga ning Veneto raguu pardilihaga.
Liivavärvus

Liivavärvi ehk liivakarva värvus on heledapoolne murtud värvitoon, mis vastab liiva värvusele, näiteks hallikaskollane, punakaskollane või mõni beeži värvuse varjund; Sõnaveeb nimetab seda paatja sünonüümina.
Liivakarva võivad olla tekstiilid, mööbel, seinad, ka blondid juuksed. Karvastiku või sulestiku liivakarva värvus võib olla seotud varjevärvusega.
Karvavärvus.
Liivavärvusega (inglise keeles "fawn") kirjeldatakse mitme koeratõu kasuka iseloomulikku värvust, näiteks võib liivavärvi olla mops, iiri hundikoer, hirvekoer, Cairni terjer jt.
Teaneck

Teaneck (["tiinekk"]) on vald Bergeni maakonnas New Jersey osariigis Ameerika Ühendriikides. See on New Yorgi suurlinnapiirkonna magalarajoon. 2020. aasta rahvaloenduse andmetel elas Teaneckis 41 246 inimest ning see oli seega pärast Hackensacki maakonna suuruselt teine linn.
Teaneck tekkis aastal 1895 kui New Jersey parlament otsustas liita osa Englewoodist, osa Ridgefieldist (mõlemad linnad on nüüdseks kadunud), osa Bogotast ning osa Leoniast. Aastatel 1921 ja 1926 kaotas Teaneck mõne oma osa Overpecki linnale.
Linna asukoht jõe ning mitme suure maantee ja raudtee ääres on sajandite jooksul sinna mitmeid märkimisväärseid sündmuseid toonud. Aastal 1776 taganes Fort Washingtoni lahingus lüüa saanud George Washingtoni kontinentaalarmee Briti armee eest läbi New Jersey ja Teaneckis ületati Hackensacki jõgi. Ületuskohal on tänapäeval park ning 1776. aasta sündmuste mälestusmärk. Aastal 1965 otsustas Teaneck vabatahtlikult loobuda segregatsioonist oma koolides. Teanecki rahvastik on multikultuurne, seal on suured juudi ning afroameerika kogukonnad. Viimasel ajal on suurenenud ka hispaaniakeelsete ja asiaatide kogukonnad.
Lee Iacocca

Lido Anthony Iacocca (15. oktoober 1924 – 2. juuli 2019) oli Ameerika Ühendriikide autokontserni juht. 
Ta töötas 1960. aastatel Ford Motor Companys, kus ta arendas välja mudelid Ford Mustang, Lincoln Continental Mark III ja Ford Pinto. 
1980. aastatel juhtis ta Chrysleri firmat nii edukalt, et mõõnas ettevõte sai taas jalule. Ta oli Chrysleri president 1978–1991, ning aastast 1979 kuni pensionini aastal 1992 selle esimees ja tegevjuht. Ta oli üks vähestest, kes on juhtinud kahte kolmest suurest Ameerika Ühendriikide autoettevõttest (kolmikusse kuulub peale Fordi ja Chrysleri ka General Motors).
Iacocca oli mitme raamatu kaasautor, 1984. aastal avaldas ta autobiograafia ja 2007. aastal juhtimisõpiku.
New Jersey Meadowlands

New Jersey Meadowlands (ka Hackensack Meadowlands) on suur märgala New Jersey osariigi kirdeosas Ameerika Ühendriikides. See asub New Yorgi linna lähedal. 
XX sajandi käigus linnastus Meadowlands suures osas ning sai tuntuks prügilate ja loodusreostusega. Sajandi lõpus alustati mitut suurt projekti Meadowlandsi korrastamiseks ja looduskeskkonna säilitamiseks.
Barolo

Barolo (piemonte keeles bareul) on punane Itaalia vein. Sellel on Denominazione di Origine Controllata (DOCG) tähis ning see on pärit Põhja-Itaaliast Piemonte piirkonnast. Barolot valmistatakse "Nebbiolo" viinamarjadest ning seda peetakse Itaalia veinide seas üheks paremaks.
Lynx (jalaväe lahingumasin)

Lynx on Saksamaal väljaarendatud jalaväe lahingumasin täismassiga 44-tonni. Selle põhirelvastus on 30 mm või 35 mm automaatkahur LANCE-i tornis, millele lisanduvad kuulipilduja ja tankitõrjeraketid. Masin on kaitstud 30 mm ja 14,5 mm mürskude eest ning talub põhja all plahvatusi, mis vastavad 10 kg trotüüli võimsusele. Lynx on varustatud 1470-hobujõulise mootoriga, mis annab kiiruse kuni 70 km/h ja sõiduulatuse 500 km. Meeskonda kuulub kolm inimest ning masin mahutab veel kuni kaheksa sõdurit.
Fresca

Fresca (itaalia, hispaania ja portugali keelest "Värske") on greibimaitseline Ameerika Ühendriikide karastusjook, mille tõi 1966. aastal turule The Coca-Cola Company. Algselt oli Fresca suhkruvaba limonaad, kuid hiljem lisati valikusse ka suhkurstatud versioonid.
Dick Wolf

Richard Anthony Wolf (sündinud 20. detsembril 1946) on Ameerika Ühendriikide filmi- ja teleprodutsent. Ta on enim tuntud frantsiisi "Seaduse nimel" loomise poolest. Aastast 1990 on "Seaduse nimel" frantsiisi all ilmunud kuus draamaseriaali ning neli rahvusvahelist kõrvalteost. Ta on ka frantsiiside "Chicago" ning "FBI" looja ja produtsent.
Wolf on kirjutanud neli raamatut, millest kolm on ilukirjanduslikud politseidraamad ning üks mitteilukirjanduslik sarja "Seaduse nimel" kaasraamat.
Wolf on võitnud mitmeid auhindu, sealhulgas Emmy. Ta on Television Hall of Fame'i liige ning tema jalajälg on Hollywoodi kuulsuste alleel.
Kadri Novikov

Kadri Novikov (neiupõlvenimi Nõmmik; sündinud 9. augustil 1979 Rakveres) on eesti klassikaline filoloog ja tõlkija.
Haridus.
Ta lõpetas 1997. aastal Rakvere Gümnaasiumi ja 2001. aastal "cum laude" Tartu Ülikooli klassikalise filoloogia bakalaureuseõppe. 2004. aastal kaitses ta sealsamas magistritöö teemal "Retoorika ja tekstitüüp: struktuur, tekstuur ja retoorilised figuurid Achilleus Tatiose romaanis "Leukippe ja Kleitophon" ning 2014. aastal doktoritöö teemal "Leucippe and Clitophon" by Achilles Tatius: rhetorical figures, narrative tempo and genres in the Greek novel" (juhendaja Janika Päll).
Töökäik.
Aastail 2001–2008 töötas Novikov ladina keele õpetajana Hugo Treffneri Gümnaasiumis, 2003–2012 Tartu Teoloogia Akadeemias. Alates 1. veebruarist 2008 on ta Tartu Ülikooli klassikalise filoloogia osakonna lektor. Ta on Tartu Ülikooli bakalaureuseõppekava "Antiikkeeled ja -kultuurid" programmijuht.
Tõlked.
Novikov on tõlkinud katkendeid vanakreeka- ja ladinakeelsest kirjandusest (Achilleus Tatios, Libanios, Minucius Felix). Sarjas "Hieronymus" on 2024. a augusti seisuga ilmumas Achilleus Tatiose romaani "Leukippe ja Kleitophon" terviktõlge.
Isiklikku.
Kadri Novikovi vanemad on ajalooõpetajad Jaan Nõmmik ja Maie Nõmmik; tema vennad on usuteadlane Urmas Nõmmik ja ajaloolane Andres Nõmmik, tema õde on maalikunstnik Maarja Nõmmik.
Tumenev vahanarmik

Tumenev vahanarmik ("Mycoacia fuscoatra") on klassi "Agaricomycetes" torikulaadsete seltsi kuuluv seente liik.
Seen kasvab lehtpuu lamatüvel, värvub KOHi toimel lillaks. Üheks esinemiskohaks on Alam-Pedja. Seene nimi pärineb aastast 2025, mil see sai kinnitatud Irja Saare juhitud komisjoni poolt.
Loweomyces

Loweomyces on klassi "Agaricomycetes" kuuluv kandseente perekond.
Angooravill

Angooravill ehk angoora on vill, mida saadakse pikakarvalise angooraküüliku karvadest. Angooravillast tekstiilikiudu iseloomustab suur imavus ja soojapidavus, seetõttu kasutatakse angoorakiudu eelkõige voodipesu, aluspesu, sukkpükste ja sukkade-sokkide materjalis. 
Olgugi et standardsüsteemid DIN 60001 ja ISO 6938 defineerivad angoorat ühemõtteliselt küülikuvillast saadud kiuna, võidakse angoorat segi ajada mohääriga, mida valmistatakse angoorakitse villast.
Nimetus.
Angooraküüliku tõu nimetus on tuletatud Türgi linna Ankara nimest, kus kasvatati angoorakitsi; pikakarvalise küüliku villa peeti sarnaseks kitsevillaga, mistõttu kitsetõu nimetusest tuletati küülikutõu nimetus.
Omadused.
Angooravilla kiud on siidise välisilmega ja traditsiooniliselt valge värvusega. Vill on kerge ja soe, sest kius olevad rakuvaheruumid sisaldavad palju õhku. Angooravillast esemed ei kortsu. Kiud vanub kergesti. Puhtast angooravillast on raske lõnga kedrata, seetõttu kasutatakse angooravilla üksnes segatuna teiste kiududega.
Angooravillast valmistatakse käsitöölõnga, kudumeid ja luksuslikke rõivakangaid.
Emma Corrin

Emma-Louise Corrin (sündinud 13. detsembril 1995 Kent) on inglise näitleja.
Livingston (New Jersey)

Livingston on vald ("township") Ameerika Ühendriikides New Jersey osariigis Essexi maakonnas. Aastal 2020 läbi viidud rahvaloenduse järgi elas linnas 31 330 inimest. Aastal 2023 arvutas Ameerika Ühendriikide Rahvaloenduse Büroo linna rahvaarvuks 31 089.
Livingston tekkis 5. veebruari 1813. aasta osariigi parlamendi otsusega kui liideti osad Caldwell Townshipist (tänane Fairfield Township) ja osad Springfield Townshipist (praegu Unioni maakonnas). Aastal 1862 eraldus Livingstonist Fairmount (nüüd osa West Orange 'ist) ning aastal 1908 Roseland.
Livingston on nimetatud esimese New Jersey kuberneri William Livingstoni järgi. Tema suguvõsa vapp oli aastaid ka linna vapp.
Linn on üks osariigi jõukamatest osavalitsusest. Aastatel 2013–2017 läbi viidud uuringu järgi oli livingstonlaste leibkondade aastane mediaansissetulek 153 381 dollarit, mis on vähemalt 10 000 elanikuga omavalitsustest osariigi 14. ning enam kui kaks korda rohkem New Jersey keskmisest.
Nelk-lehternahkis

Nelk-lehternahkis ("Thelephora caryophyllea") on liik seeni, mis kuulub lehternahkiseliste sugukonda.
Penn &amp; Teller

Penn &amp; Teller (Penn Jillette ja Teller) on Ameerika Ühendriikide mustkunstnikud, meelelahutajad ja teadusskeptikud, kes on koos esinenud 1970. aastate lõpust.
Duo on toonud lavale ja teleekraanile mitmeid etendusi, nagu ", mida esitatakse Las Vegase Rio hotellis. Penn Jillette on etenduse oraator. Teller üldiselt etenduste ajal ei räägi ning tegeleb miimikaga. Peale mustkunsti levitavad Penn ja Teller teadusskeptika ja libertarismi mõtteviise, näiteks saates ".
2005. aastal pälvisid nad Richard Dawkinsi auhinna.
Barbara Kingsolver

Barbara Ellen Kingsolver (sündinud 8. aprillil 1955) on Ameerika Ühendriikide romaanikirjanik, esseist ja luuletaja. Tema tuntumad teosed on "The Poisonwood Bible" (jutustus misjonäripere elust Kongos) ning "Animal, Vegetable, Miracle" (dokumentalistlik lugu tema katsest elatuda vaid kohalikust toidust). Aastal 2023 pälvis ta romaani "Demon Copperhead" eest Pulitzeri ilukirjanduspreemia. Tema looming käsitleb teemasid nagu sotsiaalne õiglus, looduslik mitmekesisus ning inimese, kogukonna ja looduse vahelised suhted.
Kingsolver on võitnud arvukalt auhindu, näiteks Dayton Literary Peace Prize (2011) ja National Humanities Medal. Ta on esimene Orange Prize for Fictioni kahekordne laureaat ("The Lacuna" aastal 2010 ja "Demon Copperhead" aastal 2023). Aastast 1993 on kõik tema teosed olnud New York Timesi bestsellerid.
Ta kasvas üles Kentucky maapiirkonnas, elas lapsepõlves lühikest aega Kongos ning elab praegu Appalachias. Ta on lõpetanud DePauwi Ülikooli ja Arizona Ülikooli bioloogia, ökoloogia ja evolutsioonibioloogia alal. Enne romaanide avaldamist oli ta vabakutseline kirjanik. Aastal 2000 hakkas ta välja andma oma auhinda, et edendada sotsiaalse muutuse teemalist kirjandust.
Montclair State University

Montclair State University (inglise keelest Montclairi Osariiklik Ülikool) on avalik-õiguslik ülikool Montclairis New Jersey osariigis Ameerika Ühendriikides, osa ülikoolilinnakust asub Cliftoni ja Little Fallsi territooriumile. 
2018. aastal oli Montclair State üliõpilaste arvult New Jersey osariigi teine avalik-õiguslik ülikool. 
Ülikoolis saab õppida enam kui 300 pea- ja kõrvaleriala.
Fehmarni väina tunnel

Fehmarni väina tunnel (saksa keeles "Fehmarnbelt-Querung", taani keeles "Femern Bælt-forbindelsen") on rajamisjärgus olev merealune tunnel pikkusega ligikaudu 18 km, mis valmib aastal 2029. Läänemerre sukeldatud sektsioonidest koosnev maailma pikim sukeldatud tunnel hakkab nii raudtee kui kiirteega liitma Fehmarni saart Saksamaal üle väina Lollandi saarega Taanis. See loob otseühenduse Kesk-Euroopast üle Zealandi saare Skandinaaviaga, läbi taanlaste pealinna Kopenhaageni.
Tunnel asendab tiheda ajagraafikuga praamiliikluse Fehmarni väinas liinil Puttgarden–Rødby. Liini nimetus on saksa keeles "Vogelfluglinie" ja taani keeles "Fugleflugtslinjen". Riiklikutele toetustele lisaks toetab projekti Euroopa Komisjon läbi Euroopa ühendamise rahastu (CEF), nii nagu Rail Balticat.
International Brotherhood of Teamsters

International Brotherhood of Teamsters (IBT; inglise keelest "Voorimeeste Rahvusvaheline Vennaskond") on Ameerika Ühendriikides ja Kanadas tegutsev ametiühing. See tekkis aastal 1903 Team Drivers International Unioni ja Teamsters National Unioni liitumisel. Aastal 2015 kuulus IBT-sse ligi 1,3 miljonit sinikraed ja valgekraed nii avalikust kui erasektorist.
Hõimulõimed

Hõimulõimed on 2019. aastal loodud mittetulundusühing, mille eesmärk on tutvustada ja edendada soome-ugri liikumist Eestis, ennekõike noorte seas. Selleks korraldatakse mitmesuguseid kultuuri- ja haridussündmusi ning koostööprojekte. MTÜ kasvas välja seltsingust Fenno-Ugria Noored.
Hõimulõimed tegutseb peamiselt Tartu linnas ning teeb koostööd teiste hõimuliikumisega tegelevate organisatsioonidega Eestist (nt Tartu Ülikool, Eesti Rahva Muuseum, Fenno-Ugria Asutus, Soome-Ugri Filmifestival FUFF, MTÜ Uralic Keskus) ja mujalt (nt Sukukansojen Ystävät Soomest).
2020. aastal pälvis MTÜ Hõimulõimed Emakeele Seltsi ja teiste asutuste korraldataval ettevõttenime võistlusel "Ehe Eesti – Eesti ettevõttele eesti nimi" auhinna aasta uustulnuka kategoorias. 
Tegevused ja projektid.
Hõimulõimedega on ühiste liikmete ja tegevuste kaudu tihedalt seotud eri soome-ugri keeltes laulev folkansambel Kännu Peal Käbi, mis kasutab muusikat hõimurahvaste ja nende kultuuride tutvustamiseks Eesti publikule.
Doksülamiin

Doksülamiin (Eestis müügil ravimina Calmesan) esimese põlvkonna antihistamiin ja unerohi, mis kuulub etanoolamiinide rühma. Seda kasutatakse peamiselt lühiajalise unetuse raviks ning samuti allergiliste sümptomite, nagu aevastamine, sügelus ja vesine nina, leevendamiseks. Ravim avaldab oma toimet, blokeerides histamiini retseptoreid ajus, mis põhjustab unisust ja sedatiivset efekti. Doksülamiini levinumad kõrvaltoimed hõlmavad suukuivust, pearinglust ja päevast unisust. Doksülamiin on laialdaselt kättesaadav käsimüügiravimina paljudes riikides, kuid selle pikaajaline kasutamine võib põhjustada tolerantsust ja sõltuvust.
London broil

London broil on Põhja-Ameerika roog, grillitud veiseliha marinaadis. Kuigi see on nime saanud Suurbritannia pealinna Londoni järgi, pärineb see Põhja-Ameerikast.
Himaalaja hunt

Himaalaja hunt ("Canis himalayensis") on loomaliik koerlaste sugukonnast. Himaalaja hunti arvati varem hallhundi alamliigiks. Himaalaja hunt kuulub kriitiliselt ohustatud loomaliikide hulka.
Karja suurus.
Himaalaja hundi kari on väiksem hallhundi karjast. Himaalaja hundi karjas on tavaliselt viis liiget, ema, isa ja kolm kutsikat.
Juhitav pomm

Juhitav pomm (inglise "guided bomb", "smart bomb") on täppisjuhitav laskemoon, mis on loodud vähima võimaliku ringvea (inglise keeles "circular error probable", lühend "CEP") tõenäosuse saavutamiseks sihtmärgi tabamisel.
Täppisjuhitava laskemoona loomine tõi kaasa vanemate pommide tagasiulatuva ümbernimetamise juhitamatuteks pommideks ehk "rumaladeks pommideks".
News from Nowhere

"News From Nowhere" on ansambli Vennaskond album, mis ilmus 2001. aasta detsembris.
Kristen Michali peaministrivisiidid

Allpool on täielik ülevaade Eesti peaministri Kristen Michali ametialastest välisvisiitidest.
Visiitide arv riigi kohta, kus peaminister Michal on reisinud:
Gabardiin

Gabardiin on vastupidav toimne tihedalt kootud kangas, mille enamasti impregneeritud pealispinnal on iseloomulikud järsud, 60-kraadise nurga all kulgevad diagonaaljooned. Kangas võib olla villane, puuvillane või sünteetilisest kiust, gabardiini kasutatakse kostüümi- ülikonna- ja mantliriidena.
Gabardiinil on toimsest sidusest tuletatud eriline sidus, mida nimetataksegi gabardiinsiduseks. Gabardiinsidusest on tuletatud ka tugevama reljeefiga "whipcord".
Gabardiini leiutas 1879. aastal Thomas Burberry, hilisema Burberry moemaja asutaja.
Timirjazevskoje kalmistu

Timirjazevskoje kalmistu (vene keeles Тимирязевское кладбище) on kalmistu Moskvas Põhjaringkonnas Timirjazevski rajoonis (munitsipaalringkonnas).
Timirjazevskoje kalmistu on kõige väiksema pindalaga Moskva kalmistu (0,5 hektarit).
Kalmistu rajati 1941. aastal K. Timirjazevi nimeline Moskva Põllumajanduse Akadeemia kõrvale. Timirjazevskoje kalmistu oli algselt mõeldud akadeemia töötajate matusepaigaks.
Pjatnaška

Pjatnaška brigaad on Vene maavägede 87. relvarügemendi väeosa. Enne Donetski oblasti annekteerimist Venemaa poolt kuulus see tunnustamata Donetski Rahvavabariigi vägede hulka. See on 1. Donetski armeekorpuse osa. See koosneb peamiselt välismaistest vabatahtlikest. Brigaadi juhatab Abhaasia päritolu ohvitser Akhra "Abkhaz" Avidzba. 
Ajalugu.
Sõda Donbassis.
Pjatnaška pataljon moodustati 2014. aasta suvel. Hüüdnimeks sai pataljon "Viisteist", mis viitab asjaolule, et üksusel oli algselt vaid 15 liiget. Pataljon osales mitmes lahingus Donbassi sõja käigus.
Venemaa sissetung Ukrainasse.
Pataljon võitles 2023. aasta Ukraina vastupealetungi vastu. Pataljon osales Avdijivka lahingus. 2024. aasta märtsis teatati, et pataljon olevat vastu võtnud Hiina päritolu vabatahtlikke. 
Välismaised võitlejad.
Pjatnaškas on mitmest erinevast rahvusest vabatahtlikke. Eri aegadel on kinnitust leidnud Briti, Hiina, Prantsuse, Jaapani ja Serbia päritolu võitlejate kohalolek.
Caeleb Remel Dressel

 &lt;ns&gt;0&lt;/ns&gt;
 &lt;revision&gt;
 &lt;timestamp&gt;2024-08-10T12:51:27Z&lt;/timestamp&gt;
 &lt;contributor&gt;
 &lt;username&gt;Sjur&lt;/username&gt;
 &lt;/contributor&gt;
 &lt;comment&gt;Ümbersuunamine lehele Caeleb Dressel&lt;/comment&gt;
 &lt;origin&gt;6700775&lt;/origin&gt;
 &lt;model&gt;wikitext&lt;/model&gt;
 &lt;format&gt;text/x-wiki&lt;/format&gt;
Geipornograafia

Geipornograafia on meestevaheliste seksuaalpraktikate kujutamine või kirjeldamine eesmärgiga kutsuda vaatajatel või lugejatel esile seksuaalset erutust. On olemas ka "softcore"-geipornograafia, millega geipornograafia omal ajal piirduski; selle üks vorm on "beefcake"-pornograafia, mis on suunatud heteroseksuaalsetele naistele, homoseksuaalsetele meestele ja biseksuaalsetele inimestele.
Homoerootilise kunsti ajalugu ulatub tagasi Vana-Kreekasse. Meestevaheliste seksuaalpraktikate kujutamiseks on kasutatud kõiki salvestusvahendeid. Tänapäeva massimeedias levitatakse geipornograafiat sageli koduvideotel (sealhulgas DVD-del), kaabeltelevisoonis ja tellitava videoteenuse kaudu, samuti veebi pildisaitidel ja "gay pulp fiction"is.
Kväärpornograafia

Kväärpornograafia on pornograafia liik, mis kujutab mitmesuguse soolise identiteedi ja seksuaalse sättumusega inimesi suhtlemas ja uurimas ihade ja naudingute võimalusi, püüdes esitada väljakutset pornograafia tavalistele vahenditele ja vastuvõtuviisidele. Ingrid Ryberg nimetab kväärpornograafia kahe eesmärgina soo- ja seksuaalseid kategooriate küsimärgistamist ja segiajamist ning seksuaalse erutuse esilekutsumist.